Ufahamu

Leo yetu ilitegemea sana jana yetu. Vivyo hivyo kesho yetu itategemea pakubwa leo yetu. Mambo tuliyoyafanya jana ndiyo yaliyotuandalia dhiki yetu ya leo au furaha yetu. Ina maana kuwa endapo tunahitaji kuwa na maisha mema ya usoni, ni sharti tuchuje mema na maovu leo, tuyafanye yaliyo mema na kuyaambaa yaliyo maovu.

Nimejaribu kupiga darubini kwa muda kuhusu kesho ya nchi yetu pamoja na uchumi wake, nikapata kwamba huenda hatutakuwa na lolote wala chochote cha kujipigia kifua endapo hatutawadhibiti vijana wetu. Vijana hawa wanaobaleghe wanastahili kwa vyovyote vile kushikwa sikio ndipo tutakapoweza kujijengea taifa zuri la kesho.

Visa vya wanaume kuwachija wake zao na wake kuwaangamiza waume zao si jambo geni katika jamii yetu. Ni jambo ambalo tunakumbana nalo kila uchao na kulisoma magazetini, kutazama runingani na hata kusikiliza redioni taarifa za habari zisomwapo. Hilo kwangu si la kuwazia tena, linalonitonesha kidonda ni ongezeko la vifo vya vijana hawa wadogo, hao niliowataja kuwa ndio kesho yetu. Vifo ambavyo vinatikisa nchi yetu, vinatikisa kesho ambayo I mikononi mwa vijana hawa. Vifo ambavyo vinawaacha wazazi wengi wakisononeka mioyoni. Vifo vinavyomaliza nguvu ya kukuza uchumi.

Nchi itabaki kama mnofu wa nyama uliogugunwa na mbwa na kuachwa bila hata chinyango moja ya nyama. Tuelewe kuwa mfupa mkavu hautamaniki. Vilevile nchi isiyo na kesho inayotamanisha na angavu haitapendeka. Itakinaiwa kabla ya kuonjwa.

Ijapokuwa vijana wengi wanapuuzilia mbali wosia na makanyo ya watangulizi wao, ni dhahiri kwamba wanapotoka. Wanajiingiza katika mahusiano ambayo hawawezi kuyamudu. Mahusiano ambayo yanawamalizia muda, kuwaharibu mawazo na kufuja hela kidogo wanazopewa na wazazi wao baada ya kuuza mbuzi ama ndizi nyumbani kule mashambani. Kulingana na wanasaikolojia, vijana wengi hufanya hivi bila ya kuingizwa na mtu. Hujitumbukiza kwenye dau la mauti wakijua.

Uigazi wa tabia za mtu fulani kwa sababu kwa njia moja au nyingine anaonekana bora umewafanya vijana wengi kujipata katika mahusiano ya kimapenzi. Mahusiano hayo kwa njia moja au nyingine huleta madhara. Kwao ikiwemo mimba za mapema, kusitisha masomo, vifo kwa akina dada hasa wakati wa kuavya mimba na upotovu wa tabia njema katika jamii.

Maisha si maisha iwapo mtu aishipo hana la kumsukuma kwenda mbele na hivyo basi vijana wanafaa watambue kwamba la msingi maishani si kumwiga mtu ila kutenda la haki na sawa. Halikadhalika wanafaa kutenda lile ambalo litawafaidi wao binafsi na jamii zao ila si la kuwahuzunisha na kuwaacha wakilia na kusaga meno.

Muda ndio huu kwa vijana wote kujiapia mioyoni mwao kuwa watamakinikia masomo yenye kesho njema, watajali jamii ambayo inawaangalia na la mwisho kuangazia upeo wa nchi inayowategemea kukua kwake. Wazazi na walimu shuleni ni jukumu lao kushirikiana kuhakikisha kwamba wanajizatiti kuwahamasisha watoto na wanafunzi wao mtawalia, wajue madhara ya kujipaka matope ya mahusiano haya.

Je, kuna faida gani kujiingiza katika uhusiano wa mapema wa mapenzi ambao mtu huishia kaburini au kitandani cha hospitali ukidungwa sindano zaidi ya moja eti ni kukusaidia usalie hai? Nielezeni nielewe tafadhali, faida ya haya mahusiano ya akhera iko wapi?